'n Warmmatjie is een van daardie praktiese goed wat 'n mens gereeld in die kombuis of op die etenstafel nodig kry, maar dis nogal moeilik om een te kry wat altyd by jou tafel se kleurskema pas, so hier is 'n slim plan:
Jy kan jou ou oorskietlappies herwin deur hulle in lang stroke te sny en aanmekaar te vleg om matjies te maak. Op hierdie manier kan jy een maak vir elke kleurskema onder die son en dit kos jou boonop niks.
As jy genoeg stroke gesny het, kan jy begin om die punte met die hand aanmekaar vas te werk sodat jy op die ou end drie lekker lang stroke het. Knyp drie van die punte saam met die knyper en haak dit êrens sodat jy dit kan vleg. Hou aan om die stroke te vleg tot jy klaar is en begin dan om dit op te rol.
Dit maak nie saak as die materiaal effens uitrafel nie, dit dra net by tot die karakter van die eindproduk. Werk op 'n plat oppervlak terwyl jy rol en werk die materiaal telkens losweg vas om die rol in plek te hou.
Die klip moet goed gewas en ordentlik droog wees voordat jy begin. Plak die koolpapier tydelik met maskeerband vas op die area wat jy gaan versier. Sit dan jou ontwerp bo-op dit en plak dit ook tydelik met maskeerband vas. Kies 'n ontwerp wat mooi inpas by die dekor van die vertrek waar jy die deurstopper wil gebruik.
Trek nou die buitelyne van die ontwerp met die kleurpotlood af sodat dit op die klip oorgedra kan word. Gebruik juis 'n kleurpotlood sodat jy aan die bokant van die ontwerp ook kan seker maak dat jy geen areas van die ontwerp gemis het nie. Sodra jy die hele ontwerp afgetrek het, haal die koolpapier en ontwerp af en begin verf. Die verf in tuitbotteltjies werk goed om 'n “kolletjie”-effek te gee, wat sorg vir 'n moderne Afrika-gevoel. Maar vloeiende lyne kan natuurlik net so mooi vertoon. Indien jy jou deurstopper buite wil plaas, kies liewer emaljeverf wat langer in die wind en weer sal hou.